প্রফুল্লময়ী দেবী কবিতা মিলনসাগর Prafullamoyee Debi Poetry Milansagar
কবি প্রফুল্লময়ী দেবী - অবিভক্ত বাংলার ফরিদপুর জেলার রাজবাড়ী মহকুমার পাঁচ মাইল দূরে
অবস্থিত বাণীবহ গ্রামে জন্ম গ্রহণ করেন। এখানেই তাঁর বাল্যজীবন কাটে।
পিতা বিপিনবিহারী সেন-মুন্সী অবিভক্ত বাংলার খুলনা জেলার সেনহাটি গ্রামের নিবাসী ছিলেন। বাংলার
প্রথম শিশু সাহিত্যের মাসিক পত্রিকা “সখা”-র সম্পাদক প্রমদাচরণ সেন এই বংশেরই উত্তরসূরী ছিলেন।
বিপিনবিহারী তাঁর মাতামহের জমিদারীর কিছু অংশ উত্তরাধিকার সূত্রে পেয়ে তিনি বাণীবহ গ্রামে গিয়ে
বসবাস করা শুরু করেন। বিপিনবিহারী স্ত্রীশিক্ষার বিশেষ অনুরাগী ছিলেন। তিনি সেই গ্রামে একটি
ছাত্র-বৃত্তি স্কুল স্থাপন করেছিলেন।
১৮৯৯ সালে প্রফুল্লময়ী দেবী, মাত্র আট বছর বয়সে জেলা বোর্ডের উচ্চমাধ্যমিক পরীক্ষা দিয়ে ফরিদপুর
জেলায় প্রথম স্থান অধিকার করেছিলেন। পরের বছর, ১৯০০ সালে, “নব্যভারত” সম্পাদক দেবীপ্রসন্ন
রায়চৌধুরী স্থাপিত “ফরিদপুর সুহৃদ সম্মিলনী”র একটি পরীক্ষায়ও প্রথম স্থান অধিকার করে পারিতোষিক
পান। তারপর আর তিনি কোনো বিদ্যালয়ে পড়ার সুযোগ পান নি।
১৯০১ সালের একটি ঘটনা প্রফুল্লময়ী দেবীর কবিতা লেখার সৃহা আরও বাড়িয়ে দেয়। তখন তিনি ১০
বছরের বালিকা ছিলেন। সে বছর রাণী ভিক্টোরিয়ার মৃত্যু উপলক্ষে কোনও মাসিক পত্রিকায় একটি কবিতা
প্রকাশিথ হয়েছিল। তিনি সেই কবিতাটিকে সুর দিয়ে আবৃত্তি করেছিলেন। কিন্তু তাঁর কোনো এক খুড়তুতো
দাদা বলেছিলেন যে - পরের লেখা কবিতা পড়ে কাজ নেই। নিজে লিখতে পারলে তখন পড়িস। সেকথায়
তিনি প্রচণ্ড আঘাত পেয়েছিলেন এবং সে দিনই মহারাণীর সম্বন্ধে একটি কবিতা লিখে ফেলেছিলেন। সেটাই
ছিল তাঁর প্রথম কবিতা।
১৯০৯ সালে তাঁর প্রথম কাব্যগ্রন্থ “বীর-বালক” প্রকাশিত হয়। সেটি ছিল লবকুশের বীরগাথা ব্যঞ্জক কাব্য
অমিত্রাক্ষর ছন্দে। ঐ কাব্যগ্রন্থের ভূমিকায় কবি দ্বিজেন্দ্রলাল রায় লিখেছিলেন -
“তিনি নিতান্তই বিস্মিত হইয়াছেন যে, প্রফুল্লময়ী এত অল্পবয়সে মাইকেলের ছন্দোবদ্ধ ও ভঙ্গী কিরূপ ভাবে
আয়ত্ত করিয়াছেন এবং কিরূপ সরল শুদ্ধ ভাষায় তাহার মনোভাব ব্যক্ত করিতে পারেন।”
তাঁর দ্বিতীয় কাব্যগ্রন্থ “পুষ্প-পরাগ” (১৯২৩)। এ ছাড়া তিনি “লক্ষ্য-হারা” এবং “প্রতিমা” নামে দুটি গদ্যগ্রন্থও
প্রকাশিত হয়। প্রফুল্লময়ী দেবীর কবিতা “প্রবাসী”, “ভারতবর্ষ”, “যমুনা”, “নব্যভারত” প্রভৃতি পত্রিকায়
নিয়মিতভাবে প্রকাশিত হয়েছে।
আমরা মিলনসাগরে তাঁর কবিতা তুলে আগামী প্রজন্মের কাছে পৌঁছে দিতে পারলেই এই প্রচেষ্টা সার্থক মনে
করবো।
উত্স -  যোগেন্দ্রনাথ গুপ্ত, বঙ্গের মহিলা কবি, ১৯৩০
কবি বিরাজমোহিনী দাসীর মূল পাতায় যেতে এখানে ক্লিক করুন।
আমাদের ই-মেল - srimilansengupta@yahoo.co.in
এই পাতা প্রকাশ - ৩০.১০.২০১১
...